Page:Ludus Coventriae (1841).djvu/130

 Spiritus Sanctus. And if she aske the how it myth be,  Telle her I the Holy Gost xal werke al this, Sche xal be savyd thorwe oure unyté,   In tokyn here bareyn cosyn Elyȝabeth is Qwyk with childe, in here grett age i-wys;   Sey here to us is nothynge impossyble, Her body xal be so ful fylt with blys,   That she xal sone thynke this sownde credyble. Gabriel. In thyn hey inbasset, Lord, I xal go,  It xal be do with a thought, Beholde now, Lord, I go here to,   I take my flyth and byde nowth. Ave Maria gratia plena, Dominus tecum!

Heyl, fful of grace, God is with the, Amonge alle women blyssyd art thu; Here this name Eva is turnyd Ave, That is to say withowte sorwe ar ȝe now.

Thow sorwe in ȝow hath no place, ȝett of joy, lady, ȝe nede more, Therfore I adde and sey "fful of grace," ffor so ful of grace was nevyr non bore. ȝett who hath grace, he nedyth kepyng sore, Therfore I sey "God is with the," Whiche xal kepe ȝow endlesly thore, So amonge alle women blyssyd are ȝe.

Maria. A! mercy God, this is a mervelyous herynge; In the aungelys wordys I am trobelyd her, I think how may be this gretynge, Aungelys dayly to me doth aper. But not in the lyknes of man that is my fer, And also thus hyȝly to comendyd be,